.td_uid_2_6062e8be2427b_rand.td-a-rec-img{text-align:left}.td_uid_2_6062e8be2427b_rand.td-a-rec-img img{margin:0 auto 0 0} Il-Gvern alloka s-somma ta' €420,000 għal Special Olympics Malta li se tkun qiegħda tinqasam fuq tliet snin. Din hija somma rekord li l-Gvern għadda lil din l-entità. Dan tħabbar waqt konferenza stampa li saret fil-Pixxina Nazzjonali f'Tal-Qroqq li għaliha attendew il-Ministru Julia Farrugia Portelli, is-Segretarju Parlamentari Clifton Grima u l-President ta' Special Olympics Malta Dr Lydia Abela. Waqt din il-konferenza stampa ġie ffirmat il-ftehim il-ġdid bejn Sport Malta u special Olympics Malta. Permezz ta' dan il-ftehim, l-atleti tal-Ispecial Olympics se jkunu qegħdin jingħataw iktar għajnuna biex ikunu jistgħu jkomplu jipparteċipaw fil-Logħob Internazzjonali tal-Olimpjadi Speċjali u anke f'training camps barra minn Malta. Barra minn hekk, permezz ta' dawn il-fondi, Special Olympics Malta se tkun qed tinvesti f'kits u apparat li jkollha bżonn minn żmien għal żmien. Il-Ministru għall-Inklużjoni u l-Kwalità tal-Ħajja Julia Farrugia Portelli ferħet u awgurat lil Dr Lydia Abela li għadha kemm inħatret bħala President ta' Special Olympics Malta. Hija żiedet li permezz ta' dan il-ftehim bejn din is-sena u s-sena 2023, Special Olympics Malta se jkunu qegħdin jingħataw €420,000. Din hija l-ikbar somma li qatt ingħatat lil Special Olympics Malta s'issa. Ġie spjegat li minkejja ċ-ċokon tal-Gżejjer Maltin, is-sena d-dieħla l-pajjiż se jkun qiegħed jospita avveniment sportiv mondjali għal persuni b'diżabbiltà, il-World Special Olympics. Hija kompliet li din hija xi ħaġa sinjifikattiva għax turi li Malta qiegħda tiġi rikonoxxuta u apprezzata għal mod li bih taħdem u tagħmel dak kollu possibbli biex persuni b'diżabilità jħossuhom integrati fis-soċjetà anke fl-isports. Farrugia Portelli qalet li permezz ta' dan l-avveniment hekk kbir Malta se tkun qiegħda turi li l-protagonisti se jkunu l-persuni b'diżabilità li huma prova ta' għaqda, imħabba u inklużjoni. Kompliet li l-persuni b'diżabbiltà se juru li huma wkoll għandhom rwol importanti x'jagħmlu biex tirrenja l-għaqda u l-imħabba fost il-ġnus, rwol li jirrifletti l-prinċipju ta' inklużjoni fis-soċjetà li tant nemmnu fih. Is-Segretarju Parlamentari Clifton Grima, filwaqt li faħħar lil Special Olympics Malta għax-xogħol siewi li jsir matul is-sena kollha, saħaq li din il-ħidma ma' Special Olympics Malta se tħalli l-frott tagħha meta fl-2022 Malta se tkun qed tospita avveniment internazzjonali ta' Special Olympics. Is-Segretarju Parlamentari kompla jgħid li d-direzzjoni tal-gvern hija li jkun sieħeb strateġiku tal-assoċjazzjonijiet u federazzjonijiet sportivi sabiex ikun jista' jsir ippjanar kif suppost u permezz ta' hekk tiġi assigurata stabbiltà u ħidma li twassal għall-bidla u kambjament pożittiv. Hu temm jgħid li fl-aħħar snin l-atleti ta' Special Olympics kisbu diversi suċċessi kemm fuq livell sportiv, anke fil-fora internazzjonali, kif ukoll fuq livell uman u personali fejn jintlaħaq l-iżvilupp sħiħ tal-persuna. Il-President ta' Special Olympics Dr Lydia Abela qalet li hi kburija li flimkien mad-Direttur Nazzjonali ta' Special Olympics irnexxielu jiġi nnegozjat ma' SportMalta l-akbar pakkett finanzjarju għat-tliet snin li ġejjin u l-iktar darba li Special Olympics se tkun qiegħda tieħu fondi. Il-ftehim se jgħin lil Special Olympics fl-operat tagħhom kuljum u sabiex ikomplu jinvestu fl-atleti tagħhom u jgħinhom fl-iżvilupp tagħhom u joffru appoġġ lill-ġenituri. Dr Lydia Abela qalet li dan huwa żmien eċċitanti għal Special Olympics u għall-pajjiż kollu, hekk kif is-sena li ġejja għall-ewwel darba f'20 sena Malta se tkun qiegħda l-logħob internazzjonali ta' Special Olympics. Qalet li tinsab ċerta li l-pajjiż se jingħaqad wara l-atleti li jkomplu jagħmlu unur lil Malta. Il-Kap Eżekuttiv ta' SportMalta Mark Cutajar saħaq li hija l-missjoni ta' SportMalta li tgħin sabiex ikun hawn soċjetà inklussiva u għalhekk dan il-kuntratt għandu importanza kbira. Kuntratt li se jgħin lil Special Olympics Malta tkun tista' tasal b'mod iktar faċli għall-objettivi tagħha, objettivi li mhux biss huma sportivi iżda wkoll sabiex joħroġ il-potenzjal ta' kull atleta ta' Special Olympics u li jagħti appoġġ mhux biss lill-atleti, iżda anke lill-familja tagħhom. SportMalta hija kommessa li barra l-għajnuna finanzjarja, tgħin ukoll billi tingaġġa numru ta' coaches speċjalizzati biex jgħinu lit-tfal f'kull aspett. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_6062e8be24557_rand.td-a-rec-img{text-align:left}.td_uid_3_6062e8be24557_rand.td-a-rec-img img{margin:0 auto 0 0}